कुछ लोग दूसरों की दुनिया को अमीर बनाते हैं, अपनी नहीं!
गणित के शिक्षक अपनी साइकिल स्टैंड पर लगाकर लॉक कर ही रहे थे कि उन्हें एक अनजान शख्स का फोन आया। फोन उठाते ही दूसरी ओर से आवाज आई, ‘क्या मैं आपसे कुछ पूछ सकता हूं सर?’ शिक्षक समझ गए कि उनके पेशे को जाननेN. Raghuraman's column - Some people make others' world rich, not their own!
गणित के शिक्षक अपनी साइकिल स्टैंड पर लगाकर लॉक कर ही रहे थे कि उन्हें एक अनजान शख्स का फोन आया। फोन उठाते ही दूसरी ओर से आवाज आई, ‘क्या मैं आपसे कुछ पूछ सकता हूं सर?’ शिक्षक समझ गए कि उनके पेशे को जानने वाला कोई शख्स है, इसलिए हां कह दिया।
दूसरी ओर मौजूद व्यक्ति ने पूछा, ‘आप साइकिल से क्यों चलते हैं, कार से क्यों नहीं?’ शिक्षक ने शालीनता से जवाब दिया, ‘साइकिल से आने के पीछे दो कारण हैं। पहला, मैं स्कूल से बहुत दूर नहीं रहता हूं, दूसरा, ये मेरे रीडिंग टाइम को बढ़ाने का एक तरीका है, जो कि पढ़ाने के पेशे में बहुत जरूरी है। ताज्जुब हो रहा है कि मैं साइकिल चलाते हुए कैसे पढ़ता हूं?’
दूसरी ओर से हां सुनते ही शिक्षक ने कहना जारी रखा। ‘मैं हर रोज बच्चों का सामाजिक व्यवहार पढ़ता हूं, ये नए चैप्टर की तरह है। जिस तरह से वे सड़क पर चलते हैं, कैसे वर्तमान क्षणों में रहते हैं और बेतरतीब गाड़ी चलाने वालों से बचते हुए चलते हैं, जिस तरह पत्थर उठाकर गली के पशुओं को मारते हैं, जिस तरह थूकते हैं, जैसे सड़क पर पड़े टिन के डिब्बे को कीचड़ के साथ मारते हैं और अपने पॉलिश किए जूते खराब करते हैं, जिस तरह सड़क किनारे खड़े फेरीवाले से मोलभाव करते हैं, जैसे वे बाहरी लोगों से या आपस में बात करते हैं, उनके शब्दों का चयन, प्रभाव पैदा करने वाली बातें बनाने की उनकी क्षमता और ऐसी कई और चीजें उनका सामाजिक व्यवहार हैं। पर आप ये सब मुझसे क्यों पूछ रहे हैं?’
दूसरी तरफ से आ रही आवाज ने सकुचाते हुए खुद को उनके एक छात्र का पिता बताया और कहा, ‘मेरा बेटा मुझसे बहस करता है कि मैथ्स के टीचर जो उस विषय में बेस्ट माने जाते हैं, वो अभी तक साइकिल पर हैं। वह अपने लिए एक स्कूटर तक नहीं ले सके। और आप चाहते हैं मैं उनसे मैथ्स पढ़ूं।’
उन्होंने माफी वाली टोन में कहा, ‘सच कहूं तो मुझे समझ नहीं आता कि इन आधुनिक सवालों का कैसे जवाब दूं।’ शिक्षक जोर से हंसे और कहा, ‘यहां तक कि दुनिया के सर्वश्रेष्ठ मैनेजमेंट स्कूल में भी शिक्षक गरीब बने रहते हैं, जबकि उनके विद्यार्थियों को करोड़ों का पैकेज मिलता है।
क्या आप ये कहना चाहते हैं कि उन्हें पढ़ाना छोड़कर अपने लिए मोटी तनख्वाह लेना शुरू कर देना चाहिए?’ दूसरी ओर चुप्पी छा गई। जब शिक्षक ने कई बार हैलो कहा, तब आवाज आई और कहा, ‘मैं समझता हूं, लेकिन मुझे नहीं पता कि इसे कैसे हैंडल करूं, मैं खुद को दोषी मानता हूं कि उसे समझा नहीं पाया।’ फिर शिक्षक ने उनसे वादा किया कि उनका बच्चा दोबारा ये सवाल नहीं पूछेगा, वह उसे समझाएंगे, फिर फोन काट दिया।
ये कहानी मुझे तब याद आई, जब कर्नाटक के चिक्काबल्लापुर तालुका के मंडिकल होबली में अद्दागल सरकारी हाईस्कूल के मैथ्स टीचर के बारे में पढ़ा, जो हर महीने अपनी जेब से 12 हजार रु. खर्च करके 40 विद्यार्थियों के लिए ट्रांसपोर्ट सुविधा का इंतजाम करते हैं, ये शिक्षक पहचान उजागर नहीं करना चाहते।
तीन साल पहले स्कूल में 50 छात्र थे। यहां के शिक्षकों ने पड़ोसी सात गांवों में सर्वे किया और पाया कि उनके संस्थान में कई बच्चे दाखिला नहीं ले रहे थे क्योंकि वहां परिवहन की सुविधा नहीं थी। शिक्षकों पर नामांकन बढ़ाने का दबाव था, इसलिए उन्होंने अभिभावकों से ट्रांसपोर्ट सर्विस शुरू करने का वादा किया लेकिन इसके लिए अधिकारियों को राजी नहीं कर पाए। तब जाकर मैथ्स टीचर ने अपनी सैलरी से पैसे देना शुरू किए।
फंडा यह है कि ऐसे भी लोग हैं, जो खुद के बजाय इस दुनिया को अमीर बनाते हैं, इसलिए उन्हें हमारी सराहना की जरूरत है। आप जान गए होंगे कि मैं किनकी बात कर रहा हूं, जाहिर है हमारे टीचर्स।